REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/321-18

6. decembar 2018. godine

Beograd

ZAPISNIK

61. SEDNICE ODBORA ZA FINANSIJE,REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 6. DECEMBRA 2018. GODINE

Sednica je počela u 14,10 časova.

Sednici je predsedavala Aleksandra Tomić, predsednik Odbora.

Sednici su prisustvovali članovi Odbora: Zoran Bojanić, Goran Kovačević, Sonja Vlahović, Olivera Pešić, Srbislav Filipović, Milorad Mijatović, Momo Čolaković Milan Lapčević i Vojislav Vujić.

Sednici su prisustvovali: Tanja Damnjanović Tomašević (zamenik Veroljuba Arsića) i Zoran Despotović (zamenik Miljana Damjanovića).

Sednici nisu prisustvovali članovi Odbora: Dušan Bajatović, Milorad Mirčić, Saša Radulović, Goran Ćirić, Zoltan Pek, niti njihovi zamenici.

Sednici su prisustvovali: dr Duško Pejović, predsednik, Milena Milinković, sekretar, i Mira Banjac, načelnik Službe za finansije i računovodstvo Državne revizorske institucije; Nikola Altiparmakov i Vladimir Vučković, članovi, i Zlatiborka Andrejić, sekretar Fiskalnog saveta.

Na predlog predsednika Odbor je, većinom glasova **(10 glasova „za“, dva narodna poslanika nisu iskoristili pravo glasa), utvrdio** sledeći

D n e v n i r e d:

1. Davanje saglasnosti na Predlog odluke o finansijskom planu Državne revizorske institucije za 2018. godinu sa projekcijama za 2019. i 2020. godinu (broj: 400-3537/17 od 16. novembra 2017. godine);

 2. Davanje saglasnosti na Predlog finansijskog plana Državne revizorske institucije za 2019. godinu sa projekcijama za 2020. i 2021. godinu (broj: 401-3450/18 od 9. novembra 2018. godine);

 3. Davanje saglasnosti na Predlog finansijskog plana Fiskalnog saveta za 2018. godinu, sa Predlogom kadrovskog plana Fiskalnog saveta za 2018. godinu, koji je podneo Fiskalni savet (broj: 400-3807/17 od 4. decembra 2017. godine);

 4. Davanje saglasnosti na Predlog finansijskog plana Fiskalnog saveta za 2019. godinu, sa Predlogom kadrovskog plana Fiskalnog saveta za 2019. godinu, koji je podneo Fiskalni savet (broj: 400-3624/18 od 23. novembra 2018. godine);

 5. Konstatovanje prestanka funkcije Ivanu Nikoliću, članu Saveta Narodne banke Srbije, istekom mandata.

Pre prelaska na rad po utvrđenom dnevnom redu Odbor je, većinom glasova **(11 glasova „za“, jedan narodni poslanik nije iskoristio pravo glasa),** usvojio zapisnike sa 58, 59, i 60. sednice Odbora, bez primedaba.

**PRVA TAČKA DNEVNOG REDA: Davanje saglasnosti na Predlog odluke o finansijskom planu Državne revizorske institucije za 2018. godinu, sa projekcijama za 2019. i 2020. godinu**

Predsednica Odbora je podsetila članove Odbora da je članom 14. stav 1. tačka 4) Zakona o Državnoj revizorskoj instituciji propisano da Savet Državne revizorske institucije donosi finansijski plan Institucije. U skladu sa odredbama člana 51. Zakona, sredstva za rad Institucije obezbeđuju se u budžetu Republike Srbije, u okviru posebnog budžetskog razdela, i utvrđuje se obaveza Saveta da predlog finansijskog plana Institucije dostavi nadležnom radnom telu Narodne skupštine, na saglasnost.

 Duško Pejović je podsetio da je u novembru 2017. godine podnet Odboru finansijski plan za 2018. godinu, koji nije usvojen, a u međuvremenu odobrena su i dodatna sredstva iz budžetske rezerve, tako da sada iznose oko 702 miliona dinara, umesto prethodnih 665,5 miliona dinara.

 U diskusiji je učestvovao narodni poslanik Zoran Despotović.

 Nakon obavljenje diskusije Odbor je, na osnovu člana 51. stav 2. Zakona o Državnoj revizorskoj instituciji, jednoglasno (**12 glasova „za“) doneo O**dluku o davanju saglasnosti na Predlog odluke o finansijskom planu Državne revizorske institucije za 2018. godinu, sa projekcijama za 2019. i 2020. godinu (broj: 401-5086/2017-09/5 od 15. novembra 2017. godine) i Predlog odluke o finansijskom planu Državne revizorske institucije za 2018. godinu (broj: 401-301/2018-09/29 od 6. decembra 2018. godine), kojim je obuhvaćena Odluka o finansijskom planu Državne revizorske institucije za 2018. godinu (broj: 401-301/2018-09 od 17. januara 2018. godine sa izmenama od 1. avgusta 2018. godine i 3. decembra 2018. godine, u koje su uključena sredstva odobrena rešenjima Vlade Republike Srbije o upotrebi sredstava tekuće budžetske rezerve 05 Broj:401-7356/2018 i 05 Broj: 401-10262/2018.

**DRUGA TAČKA DNEVNOG REDA:** **Davanje saglasnosti na Predlog finansijskog plana Državne revizorske institucije za 2019. godinu sa projekcijama za 2020. i 2021. godinu**

Duško Pejović je naglasio da je ukupan iznos finansijskog plana za narednu godinu oko 745 miliona dinara, od čega se najveći deo odnosi na plate i doprinose. Po planu broj zaposlenih ostaje isti.

U diskusiji je učestvovao narodni poslanik Milan Lapčević.

 Odbor je, na osnovu člana 51. stav 2. Zakona o Državnoj revizorskoj instituciji, većinom glasova (**11 glasova „za“, jedan poslanik nije iskoristio pravo glasa) doneo** Odluku o davanju saglasnosti na Finansijski plan Državne revizorske institucije za 2019. godinu sa projekcijama za 2020. i 2021. godinu.

**TREĆA TAČKA DNEVNOG REDA: Davanje saglasnosti na Predlog finansijskog plana Fiskalnog saveta za 2018. godinu, sa Predlogom kadrovskog plana Fiskalnog saveta za 2018. godinu i davanje saglasnosti na Predlog finansijskog plana Fiskalnog saveta za 2019. godinu, sa Predlogom kadrovskog plana Fiskalnog saveta za 2019. godinu**

Predsednik Odbora je podsetila članove Odbora da je pravni osnov za donošenje odluke o saglasnosti na Finansijski plan Fiskalnog saveta sadržan u odredbi člana 92ć Zakona o budžetskom sistemu, koji utvrđuje obavezu Fiskalnog saveta da predloženi plan podnese nadležnom radnom telu Narodne skupštine na saglasnost.

Nikola Altiparmakov je obrazložio finansijske planove za 2018. i 2019. godinu. Predlogom plana za 2018. godinu zatraženo je 42 miliona dinara, od čega 24 miliona čine plate, a 12,7 miliona dinara usluge po ugovoru. Predlog plana za 2019. godinu predviđa iznos od 43 miliona dinara, od čega iznos za plate čine 27 miliona dinara, sa uračunatim uvećanjem od 7%.

 U diskusiji su učestvovali narodni poslanici Aleksandra Tomić, Milan Lapčević, Zoran Despotović i Goran Kovačević.

Odbor je, na osnovu člana 92ć stav 2. Zakona o budžetskom sistemu, većinom glasova (**11 glasova „za“, jedan poslanik nije iskoristio pravo glasa) doneo** Odluku o davanju saglasnosti naFinansijski plan Fiskalnog saveta za 2018. godinu, sa Predlogom kadrovskog plana Fiskalnog saveta za 2018. godinu.

**ČETVRTA TAČKA DNEVNOG REDA:**

Nakon obavljene rasprave Odbor je, na osnovu člana 92ć stav 2. Zakona o budžetskom sistemu, većinom glasova (**11 glasova „za“, jedan poslanik nije iskoristio pravo glasa) doneo** Odluku o davanju saglasnosti naFinansijski plan Fiskalnog saveta za 2019. godinu, sa Predlogom kadrovskog plana Fiskalnog saveta za 2019. godinu.

**PETA TAČKA DNEVNOG REDA: Konstatovanje prestanka funkcije Ivanu Nikoliću, članu Saveta Narodne banke Srbije, istekom mandata**

Predsednik Odbora je podsetila članove Odbora da je Odlukom o izboru Saveta guvernera Narodne banke, koju je Narodna skupština donela 16. decembra 2013. godine, izabran je Ivan Nikolić, na pet godine, kao i da mu mandat ističe 16. decembra 2018. godine.

 Odbor je, u skladu sa članom 27. stav 3. Zakona o Narodnoj banci Srbije, jednoglasno (**12 glasova „za“) konstatovao da** Ivanu Nikoliću prestaje funkcije člana Saveta Narodne banke Srbije 16. decembra 2018. godine, istekom mandata.

 Predsednica Odbora obavestila je Odbor da, u skladu sa članom 22. Zakona o Narodnoj banci Srbije, Odbor treba da pokrene postupak za izbor novog člana Saveta guvernera Narodne banke Srbije i da će, s tim u vezi, uputiti dopis predsednicima poslaničkih grupa u Narodnoj skupštini sa pozivom da poslaničke grupe dostave predlog kandidata za člana Saveta guvernera, u roku od 10 dana, sa biografijom kandidata i izjavom o prihvatanju kandidature.

 Sednica Odbora je završena u 15,05 časova.

 Sednica je tonski snimana.

 SEKRETAR PREDSEDNIK

 Ljiljana Miletić Živković dr Aleksandra Tomić